Návrh

Komuniké

Vláda Slovenskej republiky na svojom zasadnutí dňa ......................................... prerokovala a vzala na vedomie Správu z  kontroly plnenia úloh z uznesení vlády, splatných v I. štvrťroku 2004 a kontroly postupu vybraných obstarávateľov pri vynakladaní verejných prostriedkov na uzatváranie verejných zmlúv na tovary, práce a služby.

Kontrolu vykonal Úrad vlády SR v súlade s uznesením vlády SR č. 646/2004 ako celoslovenskú akciu v súčinnosti so zamestnancami Úradu pre verejné obstarávanie v 45 subjektoch – vo vybraných ministerstvách, rozpočtových a príspevkových organizáciách v zriaďovateľskej pôsobnosti ministerstiev, KÚ, VÚC a obcí.

Správa z kontroly v časti I. obsahuje stav plnenia úloh vyplývajúcich z uznesení vlády, splatných v I. štvrťroku 2004. Zo  735 termínovaných úloh, splatných v kontrolovanom období, bolo splnených 667 úloh (90,7 %), 62 úloh bolo splnených oneskorene (8,5 %) a 6 úloh nebolo splnených (0,8 %). Podiel netermínovaných úloh predstavuje 73,1 % všetkých úloh a je vyšší oproti predchádzajúcemu štvrťroku o 5,7 %. Do návrhov uznesení vlády najviac netermínovaných úloh, v porovnaní s termínovanými, predložili minister pôdohospodárstva, minister vnútra a minister spravodlivosti. 

Zo súhrnných výsledkov v časti II. správy vyplýva, že v kontrolovaných subjektoch sa verejné obstarávanie v prevažnej miere realizuje osobami odborne spôsobilými v súlade so zákonom o verejnom obstarávaní, v zásade boli v kontrolovaných subjektoch vypracované vnútorné predpisy na zabezpečenie postupu pri realizovaní verejného obstarávania. Zistenia  kontroly sa týkali najmä nedostatočného, resp. nepreukázateľného odôvodnenia použitej metódy verejného obstarávania, čo napĺňa podstatu uloženia pokuty v súlade so zákonom, neoznamovania výsledkov verejného obstarávania do Vestníka verejného obstarávania, nedôsledného uplatňovania príslušných ustanovení zákona o verejnom obstarávaní, ako aj nedostatočnej previazanosti a spätného toku informácií subjektov na Úrad pre verejné obstarávanie.

Výsledné materiály z kontroly, z ktorých správa vychádza, boli prerokované v súlade so zákonom č. 10/1996 Z. z. o kontrole v štátnej správe v znení neskorších predpisov so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov. Z úrovne vlády boli prijaté opatrenia tak, ako sú obsiahnuté v schválenom uznesení.